5.Măsuri-cheie pentru protejarea intereselor financiare ale UE și lupta împotriva fraudei

5.1.Transpunerea Directivei PIF

Directiva (UE) 2017/1371 privind combaterea fraudelor îndreptate împotriva intereselor financiare ale Uniunii prin mijloace de drept penal (Directiva PIF) a intrat în vigoare la 5 iulie 2017. Termenul de transpunere a directivei în dreptul intern a expirat la 6 iulie 2019.

La 6 septembrie 2021, Comisia a publicat primul dintre cele trei rapoarte privind transpunerea directivei, astfel cum se prevede la articolul 18 din aceasta. Raportul concluzionează că, deși toate statele membre au transpus directiva, sunt necesare acțiuni suplimentare pentru a aborda problemele de conformitate nerezolvate. Acesta subliniază că este necesară o transpunere adecvată a definițiilor, a sancțiunilor, a normelor privind competența și a termenelor de prescripție prevăzute în Directiva PIF pentru fraudă și alte infracțiuni care aduc atingere intereselor financiare ale UE pentru a permite EPPO să efectueze investigații și urmăriri penale eficace. Raportul subliniază, de asemenea, caracterul esențial al cooperării dintre EPPO și statele membre.

În decembrie 2021, Comisia a decis să inițieze acțiuni în constatarea neîndeplinirii obligațiilor împotriva a opt state membre pentru transpunerea incorectă a Directivei PIF. În februarie 2022, Comisia a inițiat acțiuni în constatarea neîndeplinirii obligațiilor împotriva altor cinci state membre. În mai 2022, Comisia a inițiat acțiuni în constatarea neîndeplinirii obligațiilor împotriva a încă patru state membre.

Comisia va continua să ia toate măsurile necesare pentru a asigura transpunerea corectă și cuprinzătoare a Directivei PIF, inclusiv să inițieze și alte acțiuni în constatarea neîndeplinirii obligațiilor, dacă este necesar.

Comisia pregătește un al doilea raport privind transpunerea Directivei PIF, care trebuie prezentat în al treilea trimestru al anului 2022. Acest raport se va axa pe caracterul adecvat al pragului de TVA de 10 milioane EUR și pe eficacitatea dispozițiilor directivei care vizează frauda în domeniul achizițiilor publice și termenele de prescripție.

5.2.Combaterea spălării banilor

Frauda îndreptată împotriva bugetului UE poate fi, de asemenea, precursoarea altor infracțiuni (și anume, poate fi o infracțiune principală). Astfel, chiar dacă nu are o legătură directă cu protejarea bugetului UE, cadrul juridic al UE privind combaterea spălării banilor și a finanțării terorismului este relevant în acest context.

Toate statele membre au raportat transpunerea deplină a celei de a cincea directive în domeniul combaterii spălării banilor privind prevenirea utilizării sistemului financiar în scopul spălării banilor sau finanțării terorismului.

5.3.Mecanismul de redresare și reziliență

Regulamentul privind Mecanismul de redresare și reziliență (MRR) a intrat în vigoare la 19 februarie 2021. MRR finanțează reforme și investiții în statele membre de la începutul pandemiei în februarie 2020 până la 31 decembrie 2026. Pentru a beneficia de MRR, statele membre trebuie să transmită Comisiei Europene planurile lor naționale de redresare și reziliență. Fiecare plan stabilește reformele și investițiile care urmează să fie puse în aplicare până la sfârșitul anului 2026, permițând statelor membre să primească finanțare până la o alocare convenită anterior.

Fiecare plan ar trebui să abordeze provocările identificate în cadrul semestrului european, în special recomandările specifice fiecărei țări din 2019 și 2020 adoptate de Consiliu. De asemenea, ar trebui să promoveze tranziția verde și cea digitală și să sporească reziliența economiilor și a societăților statelor membre. Investițiile trebuie să respecte principiul de „a nu prejudicia în mod semnificativ”.

MRR este un instrument bazat pe performanță. Îndeplinirea jaloanelor și a țintelor convenite în vederea realizării reformelor și a investițiilor incluse în planuri permite efectuarea de plăți aferente granturilor și împrumuturilor către statul membru.

Regulamentul MRR prevede că statele membre trebuie să ia toate măsurile adecvate pentru a proteja interesele financiare ale Uniunii și pentru a se asigura că utilizarea fondurilor respectă normele aplicabile din dreptul Uniunii și din dreptul intern. În acest scop, statele membre trebuie să prevadă un sistem de control intern eficace și eficient și recuperarea cuantumurilor plătite în mod necuvenit sau utilizate în mod incorect. Acest nou model de performanță conferă statelor membre o responsabilitate majoră în ceea ce privește asigurarea faptului că aceste resurse sunt protejate împotriva fraudei, a corupției, a conflictelor de interese (definite ca „nereguli grave”) și a dublei finanțări.

Prin urmare, fiecare plan conține o secțiune de control și audit în care statele membre descriu măsurile (inclusiv măsurile antifraudă) pe care le vor pune în aplicare și precizează jaloanele și țintele specifice pentru a proteja interesele financiare ale UE împotriva neregulilor grave și a dublei finanțări. Comisia poate evalua pozitiv un plan numai dacă apreciază pozitiv sistemele sale de control. În calitate de serviciu al Comisiei, OLAF a contribuit la evaluarea de către Comisie a planurilor de redresare și reziliență ale statelor membre, oferind consiliere antifraudă specifică. Sunt în desfășurare activități de cooperare cu autoritățile naționale pentru a face schimb de opinii și pentru a facilita diseminarea bunelor practici și a experiențelor (cum ar fi utilizarea instrumentelor informatice – a se vedea, de asemenea, secțiunea 4.2.1).

În septembrie 2021, Europol, OLAF, EPPO, Eurojust și 21 de state membre și-au unit forțele în cadrul operațiunii SENTINEL pentru a anticipa valul preconizat de fraudă care afectează fondurile de redresare. În acest scop, Europol a instituit un mecanism intern specific pentru prelucrarea datelor operaționale, susținerea schimburilor de informații și sprijinirea cazurilor în curs. Activitățile comune au vizat frauda, precum și evaziunea fiscală, frauda cu produse accizabile, corupția, delapidarea, deturnarea de fonduri și spălarea de bani. În februarie 2022, Europol și OLAF au publicat un raport comun intitulat „Assessing the Threats to the Next Generation EU (NGEU) Fund” [Evaluarea amenințărilor la adresa fondului Next Generation EU (NGEU)].